Geen verkeersbeampte hiér | Netwerk24
Geen verkeersbeampte hiér
Deur Vonnie Slabbert, Naboomspruit 05 Januarie 2020 15:29
In die meer as 12 jaar wat ek in Naboomspruit (Mookgophong) woon, het ek nog nooit enige verkeersbeampte gesien nie.
Net so min ’n spoedlokval.
My pleidooi aan die verkeersdepartement van Naboomspruit is: As julle enigsins vir die inwoners omgee, gee asseblief aandag aan die onbeteuelde gejaag en verontagsaming van die vierrigtingkruising by Golfpark se ingang.
Die probleem is reeds verskeie kere skriftelik by die plaaslike verkeersbeampte, Arrie Opperman, aangemeld.
My kommer gaan daaroor dat motors en taxi’s soggens vroeg en saans laat oor die vierrigtingkruising by die ingang van die Golfpark-kompleks op die hoek van Negende Straat en Derde Laan jaag.
Die stopteken word net eenvoudig verontagsaam.
Dit is ’n ernstige saak vir inwoners en ek sal voortgaan om vrae te vra en antwoorde te soek.
Ons bly in ’n wettelose Naboomspruit waar padtekens soos ’n eenvoudige stopteken – baie duidelik en sigbaar – geen betekenis meer het nie.
Of is dit makliker om geldjies elders in te samel?
Meer oor: Verkeersbeampte | Mystem | Briewe